4 η Δ ι δ α κ τ ι κ ή Ε ν ό τ η τ α

Ο π ρ ω τ α γ ό ρ ε ι ο ς μ ύ θ ο ς : η δ ι α ν ο μ ή τ ω ν ι δ ι ο τ ή τ ω ν σ τ α ζ ώ α

Κείμενο αναφοράς: Πλάτων, Πρωταγόρας 320c-321b

**Α. Θέμα:**

Η αρχή της δημιουργίας των θνητών γενών. Τα εφόδια με τα οποία προικίστηκαν

τα ζώα.

**Β. Δομικά στοιχεία**:

1. Ο μύθος για την αρχή της δημιουργίας του ανθρώπου.

2. Με ποιο τρόπο πλάσθηκαν στο εσωτερικό της γης τα ζώα.

3. Η διανομή των ικανοτήτων στα ζώα από τον Επιμηθέα.

4. Οι επινοήσεις του Επιμηθέα για να μην εξαφανιστεί κάποιο γένος.

**Γ. Ερμηνευτικά σχόλια**:

**Ἦν γάρ ποτε χρόνος**: Η φράση συνάδει με το λαϊκότροπο ύφος όλου του

μύθου. Αποτελεί τυπική αρχή παραμυθιού και μέρος του σκηνικού, μια εξωτερική

δηλαδή διακόσμηση που περιβάλλει την τελεολογική εξήγηση του Πρωταγόρα για

τη δημιουργία του ζωικού βασιλείου και του ανθρώπου. Προβάλλει την έννοια του

χρόνου ως κυρίαρχου φυσικού μεγέθους στο οποίο εγγράφεται η ύπαρξη των θεών

και των θνητών όντων. Έτσι λοιπόν, με τη λέξη «χρόνος» ο σοφιστής εννοεί την

αρχή του χρόνου, την αρχή της δημιουργίας, το σημείο εκείνο που

ακολουθεί τη θεογονία, δηλαδή τη γένεση των θεών.

**θεοὶ μὲν ἦσαν, τυποῦσιν αὐτὰ θεοὶ**: Εντύπωση μας προκαλεί η αναφορά

του Πρωταγόρα στην ύπαρξη των θεών. Πολλοί μελετητές θεώρησαν αρχικά ότι

εδώ υπάρχει αντίθεση με τις ιδέες του Πρωταγόρα, ο οποίος ήταν αγνωστικιστής. Δεν

πρέπει, όμως, να ξεχνάμε ότι το κείμενο αυτό είναι ένας μύθος, στον οποίο η

παρουσία των θεών έχει αλληγορική, συμβολική σημασία. Συγκεκριμένα

ο Δίας συμβολίζει τη νομοτέλεια που διέπει τη φύση, τον λόγο, τη λογική, ενώ ο

Προμηθέας, ο Επιμηθέας και ο Ερμής (που θα τον δούμε στην 6η ενότητα)

αποτελούν τα όργανα αυτής της νομοτέλειας, η οποία ρυθμίζει τις σχέσεις των όντων

εξασφαλίζοντας τη μεταξύ τους ισορροπία. Άλλωστε, όπως φανερώνεται και από τη

συνέχεια του μύθου, ο Πρωταγόρας δεν ενδιαφέρεται τόσο για το θέμα της

ύπαρξης των θεών όσο για την εξήγηση της γένεσης του θρησκευτικού

συναισθήματος. Επιπλέον, δεν θεωρεί τους θεούς αιώνιους, αλλά ότι κι αυτοί,

όπως και τα ζώα («καὶ τούτοις»), δημιουργήθηκαν μια δεδομένη χρονική στιγμή,

που προηγήθηκε από τον χρόνο δημιουργίας των θνητών όντων.

**Ἐπειδὴ δὲ καὶ τούτοις χρόνος ἦλθεν εἱμαρμένος γενέσεως** : Στον

μύθο του Πρωταγόρα η εἱμαρμένη αναφέρεται δύο φορές: χρόνος εἱμαρμένος

(4η ενότητα) και εἱμαρμένη ἡμέρα (5η ενότητα), ως στοιχεία που προσδιορίζουν

χρονικά την εξέλιξη. Με τις εκφράσεις αυτές αποδίδεται το πλήρωμα του

χρόνου, η αναγκαιότητα δηλαδή που οδηγεί το πέρασμα από μία εποχή σε άλλη,

από μία μορφή ζωής σε άλλη. Η πίεση της ανάγκης για επιβίωση, για βελτίωση των

όρων ζωής, η χρεία, γίνεται κινητήρια δύναμη της εξέλιξης, η οποία ούτε αυτόματη

ούτε τυχαία ούτε στιγμιαία είναι.

**καὶ τούτοις**: Η παρουσία του προσθετικού καὶ υποδηλώνει ότι υπήρξε

χρόνος κατά τον οποίο γεννήθηκαν και οι θεοί. Δεν ήταν λοιπόν άναρχοι, αφού και

γι’ αυτούς υπήρχε αρχή γένεσης. Ο όρος γένεσις αναφέρεται στη διαδικασία με την

οποία κάτι που δεν υπήρχε άρχισε να υπάρχει. Στον κοσμογονικό του μύθο ο

Πρωταγόρας παρουσιάζει τη γένεση του κόσμου ως θεϊκή δημιουργία.

**γῆς ἔνδον**: Η φράση αυτή υποδηλώνει την αρχέγονη αντίληψη της

Μητέρας-Γης, μέσα στα σπλάχνα της οποίας δημιουργήθηκαν όλα τα έμβια όντα.

Επιπλέον, από την ίδια φράση διαφαίνεται η αντίληψη του αυτοχθονισμού, της

πεποίθησης δηλαδή κάποιων φυλών ότι ξεφύτρωσαν από τη γη στην οποία στη

συνέχεια έζησαν και οι ίδιοι και οι απόγονοί τους κάνοντάς την πατρίδα τους. Η

πεποίθηση αυτή τους έδινε ένα αίσθημα περηφάνιας, προνομιακής σχέσης με την

πατρίδα και ευγενικής καταγωγής (π.χ. ο μύθος του Κάδμου).

**ἐκ γῆς καὶ πυρὸς**: Σύμφωνα με τον Πρωταγόρα, οι θεοί δημιούργησαν τα

θνητά όντα από δύο βασικά στοιχεία, το χώμα και τη φωτιά. Η άποψη αυτή

φαίνεται να ακολουθεί την κοσμογονική θεωρία του Παρμενίδη. Στη συνέχεια,

όμως, με τη φράση «τῶν ὅσα πυρὶ καὶ γῇ κεράννυται » η άποψή του

εμπλουτίζεται και από τη θεωρία του Εμπεδοκλή, σύμφωνα με τον οποίο τα έμβια

όντα προήλθαν από τη σύνθεση της φωτιάς, του χώματος, του νερού και του

αέρα. Τα δύο τελευταία στοιχεία, το νερό και ο αέρας, δεν κατονομάζονται από τον

σοφιστή.

**ἄγειν αὐτὰ πρὸς φῶς**: Πολύ βασικός ο συσχετισμός φως - ζωή στους

αρχαίους Έλληνες. Οι θεοί δίνουν στα θνητά γένη μόνο την εξωτερική μορφή

τους και, όταν επρόκειτο να τα φέρουν στο φως, αναθέτουν στον Προμηθέα και

στον Επιμηθέα την κατανομή των ιδιοτήτων σε αυτά. Το γεγονός ότι οι θεοί

περιορίζονται μόνο στο να πλάσουν τα θνητά γένη μπορεί να φαίνεται παράδοξο,

διατυπώνεται όμως στο πλαίσιο ενός μύθου με συμβολική σημασία.

**Προμηθεῖ καὶ Ἐπιμηθεῖ**: Ο Προμηθέας και ο Επιμηθέας ήταν Τιτάνες,

γιοι του Ιαπετού και της Ωκεανίδας Κλυμένης. Ειδικότερα, ο Προμηθέας είναι

αυτός που, όπως δηλώνει και το όνομά του (σύνθετο από τις λέξεις πρὸ + μῆτις =

σκέψη), σκέφτεται πριν κάνει κάτι, σταθμίζει τις συνέπειες και έπειτα προβαίνει σε

πράξεις. Αποκαλείται σοφώτατος των Τιτάνων, «αἰολόμητις», βοηθός του Δία. Θα

μπορούσαμε, λοιπόν, να τον χαρακτηρίσουμε προνοητικό, διορατικό,

σώφρονα, συνετό, προσεκτικό. Στον μύθο του Πρωταγόρα παρουσιάζεται

ως ευεργέτης του ανθρώπου, καθώς με τα δώρα που έκλεψε από τους θεούς (τη

φωτιά και την έντεχνη σοφία) βοήθησε τον άνθρωπο να κυριαρχήσει πάνω στη φύση

και να αναπτύξει πολιτισμό.

Από την άλλη μεριά, ο Επιμηθέας είναι αυτός που, όπως δηλώνει και το όνομά

του (σύνθετο από τις λέξεις ἐπὶ + μῆδος), σκέφτεται μετά την εκτέλεση μιας

ενέργειας και βρίσκεται αντιμέτωπος με τις συνέπειές της. Είναι «ἁμαρτίνοος» ή

«ὀψίνοος». Θα μπορούσαμε, λοιπόν, να τον χαρακτηρίσουμε αστόχαστο,

απερίσκεπτο, επιπόλαιο, παρορμητικό. Στον μύθο του Πρωταγόρα

παρουσιάζεται λόγω απρονοησίας να εξαντλεί όλα τα εφόδια στα ζώα και να αφήνει

τον άνθρωπο εντελώς αβοήθητο και ανυπεράσπιστο.

**κοσμῆσαί τε καὶ νεῖμαι**: Πρόκειται για σχήμα πρωθύστερο.

**«Νείμαντος δέ μου», ἔφη**: Αξιοσημείωτη μετάβαση από τον πλάγιο στον

ευθύ λόγο που δίνει ζωηρότητα και παλμό.

**Νέμων δὲ τοῖς μὲν ἰσχὺν... σωτηρίαν τῷ γένει πορίζων:**

Αφού τα δύο αδέρφια άλλαξαν ρόλους, ο Επιμηθέας ανέλαβε να μοιράσει

εφόδια στα ζώα και στον άνθρωπο και ο Προμηθέας την τελική επιθεώρηση. Στην

ενότητα αυτή παρακολουθούμε την κατανομή εφοδίων στα ζώα, ενώ στην

επόμενη θα παρακολουθήσουμε τι συνέβη με τον άνθρωπο. Όσον αφορά, λοιπόν,

τα ζώα η μοιρασιά που έκανε ο Επιμηθέας ήταν σοφή, αφού πέτυχε την

αντισταθμιστική και ισόρροπη κατανομή εφοδίων για τη διαιώνιση όλων

των ειδών. Ο Επιμηθέας ήταν σε θέση να επινοήσει, όχι όμως και να προνοήσει. Η

επινόηση ως πράξη του νου επέτρεψε στον Επιμηθέα να μοιράσει εφόδια και να

εξισορροπήσει αντιθέσεις ανάμεσα στα ζωικά είδη. Επρόκειτο όμως για μονομερή

πράξη του νου από την οποία έλειπε η κατανόηση, αναγκαία για να προκύψει η

δυνατότητα της πρόνοιας, της προβλεπτικότητας. Έτσι η επινοητικότητα του

Επιμηθέα σε σχέση με το ζωικό βασίλειο εκδηλώνεται ως εξής:

α. Παρέχει μέσα προφύλαξης από την αλληλοεξόντωση [«Νέμων

δὲ... ἀϊστωθείη»]:

Για να προφυλάξει τα ζώα από τα άλλα ζώα, έδωσε:

1. σε άλλα σωματική δύναμη,

2. σε άλλα, που ήταν αδύναμα, ταχύτητα,

3. σε άλλα όπλα, όπως νύχια, δόντια, κέρατα, οπλές,

4. σε άλλα μικρό σώμα, και ως όπλα για να αντιμετωπίζουν τους κινδύνους, φτερά

ή υπόγεια κατοικία,

5. σε άλλα μεγάλο σώμα, και ως όπλο για να αντιμετωπίζουν τους κινδύνους, το

ίδιο το μέγεθός τους.

β. Δίνει μέσα προστασίας από τις δυσμενείς καιρικές συνθήκες

[«ἐπειδὴ δὲ αὐτοῖς... καὶ ἀναίμοις»]:

Για να προφυλάξει τα ζώα από την εναλλαγή των εποχών και τις δυσμενείς

καιρικές συνθήκες, που προέρχονται από τον Δία, έδωσε:

1. σε άλλα πλούσιο τρίχωμα,

2. σε άλλα χοντρό δέρμα,

3. σε άλλα χοντρό δέρμα και χωρίς αίμα (π.χ. φολίδες, λέπια).

γ. Φροντίζει για την εξασφάλιση τροφής [ «Τοὐντεῦθεν... ἄλλων

βοράν»]:

Φρόντισε να δώσει διαφορετικά είδη τροφής σε κάθε ζωικό είδος, για να μην

εξαντληθούν συγκεκριμένα είδη διατροφής. Έτσι, έδωσε τη δυνατότητα:

1.στα φυτοφάγα ζώα να τρώνε χόρτα, καρπούς δέντρων ή ρίζες και

2. στα σαρκοφάγα ζώα να τρώνε τις σάρκες άλλων ζώων.

δ. Εξισορροπεί τις αντίρροπες δυνάμεις στη φύση με σκοπό τη

διαιώνιση των ειδών [«καὶ τοῖς μὲν ὀλιγογονίαν... τῶ γένει

πορίζων»]:

Προκειμένου να εξασφαλιστεί η ισορροπία στη φύση και η διαιώνιση όλων των

ειδών, έδωσε:

1. ολιγογονία, δηλαδή μικρή γονιμότητα, στα σαρκοφάγα ζώα και

2. πολυγονία, δηλαδή μεγάλη γονιμότητα, σε όσα γίνονται βορά άλλων ζώων.

Από τα παραπάνω γίνεται φανερό ότι στη φύση ισχύει ο νόμος της

αναπλήρωσης, σύμφωνα με τον οποίο μια αδυναμία αναπληρώνεται από μια

ικανότητα. Έτσι, προκύπτει ότι ο Πρωταγόρας εξηγεί τελεολογικά αυτό τον

νόμο, εξηγεί δηλαδή τις ιδιότητες και τις ικανότητες ανάλογα με τον σκοπό που

υπηρετούν και τη λειτουργία που επιτελούν. Συγκεκριμένα:

1.Η ταχύτητα αντισταθμίζει την αδυναμία.

2. Τα φτερά ή η υπόγεια κατοικία αντισταθμίζουν το μικρό σωματικό μέγεθος.

3. Όσα ζώα έχουν δύναμη, δεν χρειάζονται ταχύτητα.

4. Όσα έχουν μεγάλο σωματικό μέγεθος, σώζονται χάρη σ’ αυτό.

5. Τα όπλα αντισταθμίζουν την έλλειψη δύναμης και ταχύτητας.

6. Για να αντιμετωπίζουν τις μεταβολές του καιρού, εφοδιάζονται με πυκνό

τρίχωμα και γερό δέρμα.

8. Σε αυτά που γίνονται βορά άλλων ζώων δίνεται η δυνατότητα να γεννούν

πολλούς απογόνους.

9.Όσα τρέφονται με άλλα ζώα, γεννούν λίγους απογόνους.

10. Δίνονται διαφορετικά είδη τροφής σε κάθε είδος ζώου, για να μην εξαντληθούν

συγκεκριμένα είδη διατροφής.

Η έμφαση στον αντισταθμιστικό χαρακτήρα των παροχών «ώστε να

πραγματοποιείται η εξασφάλιση της επιβίωσης των ειδών, επιτυγχάνεται με το

αντιθετικό σχήμα μέν-δέ (ή μόνο δέ...), καθώς και με τη θέση και λειτουργία των

μετοχών:

**ν έ μ ω ν δ ὲ**

- τοῖς μὲν ἰσχὺν ἄνευ τάχους

προσῆπτεν

- τοὺς δὲ ὥπλιζε

- ἃ μὲν γὰρ αὐτῶν σμικρότητι

ἤμπισχεν

- τοὺς δ' ἀσθενεστέρους τάχει ἐκόσμει

- τοῖς δ' (...) ἄλλην (...) ἐμηχανᾶτο

δύναμιν εἰς σωτηρίαν

- ἃ δὲ ηὖξε μεγέθει

**ἀ μ φ ι ε ν ν ὺ ς α ὐ τ ὰ π υ κ ν α ῖ ς τ ε θ ρ ι ξ ὶ ν κ α ὶ**

**σ τ ε ρ ε ο ῖ ς δ έ ρ μ α σ ι ν**

- ἱκανοῖς μὲν ἀμῦναι χειμῶνα - δυνατοῖς δὲ καὶ καύματα

**κ α ὶ ὑ π ο δ ῶ ν**

- τὰ μὲν ὁπλαῖς - τὰ δὲ δέρμασιν

τ ρ ο φ ὰ ς ἐ ξ ε π ό ρ ι ζ ε ν

- τοῖς μὲν ἐκ γῆς βοτάνην

- καὶ τοῖς μὲν ὀλιγονίαν προσῆψε

- ἄλλοις δὲ δένδρων καρπούς, τοῖς δὲ

ῥίζας

- τοῖς δ' ἀναλισκομένοις ὑπὸ τούτων

πολυγονίαν

**μή τι γένος ἀϊστωθείη**: Η βασική μέριμνα και φροντίδα του Επιμηθέα

είναι να εξασφαλίσει τη διαιώνιση όλων των ειδών της ζωής, η εξισορρόπηση

των αντίρροπων τάσεων στο πλαίσιο του οικοσυστήματος (νόμος της

αναπλήρωσης). Όλα εκείνα πάντως με τα οποία εφοδιάστηκαν τα έμβια όντα

προβάλλονται ως δώρα των θεών.

**πρὸς τὰς ἐκ Διὸς ὥρας** : Η λέξη «ὥρα» παράγεται από την ίδια

ινδοευρωπαϊκή ρίζα από την οποία στα αγγλικά παράγεται η λέξη year, το έτος.

Συναντάται με τις εξής σημασίες:

α. Ο ορισμένος χρόνος, η χρονική περίοδος που ορίζεται από τους φυσικούς

νόμους, η περίοδος του έτους, του μήνα, της ημέρας.

β. Η εποχή του έτους (οι αρχαίοι Έλληνες διέκριναν τρεις εποχές του χρόνου: το

«ἔαρ», δηλαδή την άνοιξη, το «θέρος», δηλαδή το καλοκαίρι, και τον

«χειμῶνα», ενώ την «ὀπώραν», το φθινόπωρο, τη θεωρούσαν μάλλον ως ακμή

του καλοκαιριού), η ακμή του έτους, μέρος της ημέρας ή του ημερονυκτίου. Επειδή η

λέξη χρησιμοποιούνταν ιδιαίτερα για να δηλώσει την καλύτερη εποχή του χρόνου,

κατέληξε επίσης να σημαίνει, όπως η λέξη «καιρός», την κατάλληλη ώρα, τη

σωστή στιγμή, όπως ακόμα και την καλή στιγμή της ζωής του ανθρώπου, δηλαδή

τη νεότητα.

Στη μυθολογία, οι Ώρες, κόρες του Δία και της Θέμιδος, ήταν τρεις: η

Ευνομία, η Δίκη και η Ειρήνη, προστάτευαν δε τις εποχές του έτους και τους

καρπούς κάθε εποχής, και θεωρούνταν αιτίες της ωριμότητας και της τελειότητας

όλων των φυσικών πραγμάτων, κυρίως δε της ακμής και της ομορφιάς του ίδιου του

ανθρώπου.